Vydavateľstvo Obzor

Vydavateľstvo Obzor, národný podnik (názov od roku 1968; v rokoch 1965 až 1968 názov znel Obzor, vydavateľstvo kníh a časopisov, n. p.) bolo významné slovenské vydavateľstvo kníh, časopisov, novín a propagačných materiálov v Bratislave v rokoch 1965 až 2005.

Činnosť 
Vydávalo okrem časopisov a novín predovšetkým encyklopedickú, populárno-náučnú, právnu, osvetovo-politickú, umelecko-náučnú a regionálnu literatúru a publikácie pre potreby Zväzu československo-sovietskeho priateľstva (ZČSSP). 

Okolo roku 1980 vydávalo asi 100 knižných titulov ročne (celkový náklad asi 1 milión exemplárov) a 47 časopisov zo všetkých oblastí (asi 20 miliónov výtlačkov ročne) a dva denníky.

Knihy 
V oblasti encyklopedickej, populárno-náučnej a osvetovej literatúry malo vydavateľstvo nasledujúce edície:
 klasické odborové encyklopédie: 
 od roku 1967: Malé encyklopédie Vydavateľstva Obzor (napr. Malá encyklopédia chémie, Malá encyklopédia fyziky, Malá encyklopédia biológie, Malá encyklopédia matematiky, Malá encyklopédia zdravia)
 od roku 1983: Encyklopédie Vydavateľstva Obzor (napr. Encyklopédia Zeme, Encyklopédia slovenských spisovateľov, Encyklopédia archeológie, Encyklopédia astronómie)
 vlastivedné encyklopédie: pozri nižšie pod Populárne monografie
 populárno-náučné encyklopédie: Malá moderná encyklopédia (od roku 1958 - pôvodne vo vydavateľstve Osveta - do roku 1991, napr. Astronautika; Dejiny a kultúra starých Slovanov; Fantázia, alebo veda?; Jazyky sveta; Maliarstvo, sochárstvo, grafika; Moderná psychohygiena; Otázniky nad prírodnými zdrojmi; Pôvod kresťanstva; Súčasná česká literatúra; Vývin predstáv o vesmíre; Životodarný závoj zeme; Písma sveta)
 výchova a dejiny osvety (v spolupráci s Osvetovým ústavom a Výskumným ústavom kultúry): Encyklopédia osvetového pracovníka (od roku 1972 do roku 1989, napr. Kapitoly z rétoriky : Úvod do teórie a praxe slovného prejavu; Dejiny osvety v Československu 1918-1975; Estetika a estetická výchova; Slovenské ochotnícke divadlo 1830-1980; Základy teórie výchovy dospelých; Didaktika dospelých)
 atlasy prírody a pod.: Obrázky z prírody (napr. Obrázková kvetena Slovenska [Rastliny lesov 1—2, Rastliny vôd, močiarov a lúk l—2, Rastliny pieskov a strání], Motýle, Atlas vtákov, Atlas našich húb, Atlas chránených živočíchov na Slovensku, Farebný atlas rastlín)
 monografie o štátoch sveta: Svet v kocke
 pôvodné syntetické diela z oblasti vlastivedy, prírodných a spoločenských vied: Populárne monografie (napr. Slovensko [časti: Dejiny, Príroda, Ľud 1—2 a Kultúra l— 2], Slovenské národné povstanie, Stolice na Slovensku, Priekopníci vedy a techniky na Slovensku, Metodov boj)
 praktické ilustrované publikácie pre rodinu: Rodina a spoločnosť (napr. Dieťa a jeho svet; Meno pre naše dieťa; Každá žena môže byt pôvabná; Bývanie; Domov a domácnosť; Slávnostné príležitosti; Kvety, moja záľuba; Šijeme; Kultúra v každodennom  živote; Rok s Evou; Medzinárodná kuchárka; Gazdinkám od A do Z; Víkend na chate, v chalupe, pod stanom; Mame chalupu)
 dejiny Slovenska (nedokončená edícia): Ako to bolo (vyšla len kniha Ich ohniská kryje zem - Ako to bolo na Slovensku v kamenej dobe)
Ďalšie významné syntetické knihy vydavateľstva (spočiatku ešte pod hlavičkou vydavateľstva Osveta) sú napr. Dejiny slovenskej literatúry (vyšli v rokoch 1962, 1964 a 1984), Dejiny svetovej literatúry (1963), Súpis pamiatok na Slovensku (1967 – 1969). Pre ZČSSP vydávalo metodicko-študijné brožúry pre pracovníkov jeho odbočiek.

Právnická literatúra vychádzala v edíciách Zákonníky (texty základných právnych noriem), Vysokoškolské učebnice (pre právnikov), Právo a spoločnosť (vedecko-populárne právnické texty). Okrem toho vychádzali komentáre k právnym predpisom.

Regionálna literatúra o Bratislave bola vydávaná v spolupráci s Národným výborom hlavného mesta SSR Bratislavy v edícii Fontes (napr. Dejiny Bratislavy; Ako sa Bratislava stala hlavným mestom Slovenska (dokumenty); Devín; Vajnory) a o Západoslovenskom kraji v edícii Náš kraj. Okrem toho Obzor vydával publikácie pre rôzne organizácie, závody, podniky, JRD, školy a pod. 

V oblasti kalendárov vydavateľstvo vydávalo každoročne Kultúrnopolitický kalendár (ročenka významných výročí s článkami, dokumentačným materiálom a fotografiami o historických, udalostiach a o osobnostiach, ktoré sa dožívajú významného jubilea) a Priateľ rodiny (kalendár ako ľudové čítanie).

Literatúra faktu (t.j. umelecko-náučná literatúra) vychádzala v týchto edíciách:
 hraničné vedy a moderné vedy (od roku 1967): Periskop (napr. Záhady na zajtrajšok, Otázniky nad hrobmi, Čo rozprávali evanjelisti)
 životopisy (od zač. 70. rokov): Postavy a osudy
 cestopisy: Svetom (napr. Amerika — zem Indiánov, Od Himalájí po Cejlón, Neznámou Mikronéziou,  Tak chutí svet, Putovanie za lovcami lebiek, Lev nie je kráľom zvierat, Dva roky v Indii, Noc na Aconcague, Talianske prázdniny)
 protivojnové diela (v spolupráci so Slovenským zväzom protifašistických bojovníkov): Dukla (napr. Z Buzuluku do Prahy; Salvy pod končiarmi; Na brehoch Vltavy; Človek, ktorý otriasol treťou ríšou; Na juhozápadnom smere 1-2)
Literatúra faktu vychádzala občas aj bez zaradenia do edícií. Takto napríklad vyšli diela Bohovia, hroby, učenci; Jasnejšie ako tisíce sĺnc; Keď slnko bolo bohom; Kráľovstvo zlatých sĺz; Čo rozprávali proroci; Sám proti šialenstvu a Mužský hormón.
 
Beletria vychádzala (v spolupráci so ZČSSP) iba v edícii Jantár, išlo o diela sovietskych autorov.

Tlač
Obzor vydával denníky Ľud a Sloboda. Z časopisov vydával o.i. tieto: 
encyklopedický časopis: Pyramída
populárne časopisy: Svet socializmu, Výber, Zdravie, Populár, Príroda a spoločnosť, Lišiak, Horizont, Film a divadlo, Eva
odbornejšie časopisy: Biochémia clinica bohemoslovaca, Lekársky obzor, Osveta, Farmaceutický obzor, Naše liečivé rastliny, KOZMOS, Otázky žurnalistiky, Poľovníctvo a rybárstvo, Rehabilitácia, Ropa a uhlie
maďarské časopisy: Hét, Népegészég, Népmüvelés, Szovjetbarát, Természet és társadalom, Tüzoltó

Dejiny 
V roku 1959 bola časť Vydavateľstva Osveta presídlená z Martina do Bratislavy a prevzala tam aj činnosť Slovenského vydavateľstva politickej literatúry. V roku 1965 bola táto časť vydavateľstva premenovaná na Obzor, vydavateľstvo kníh a časopisov a v roku 1968 na Vydavateľstvo Obzor, národný podnik. 30. 11. 2005 bolo vydavateľstvo na základe uznesenia Krajského súdu v Bratislave účinného od 20. 11. 2000 vymazané z obchodného registra.

Poznámky

Zdroje 
Obzor in: Encyklopédia Slovenska
KOLEKTÍV: Kniha '87: zborník pre problémy a dejiny knižnej kultúry na Slovensku, 1988 (dostupné online: )

Vydavateľstvá na Slovensku